KIRJALLINEN KYSYMYS E-1367/00 esittäjä(t): Cristiana Muscardini (UEN) komissiolle. Cam-Albanian selonteko Kosovon humanitaarisesta avusta.



Virallinen lehti nro 081 E , 13/03/2001 s. 0032 - 0033



KIRJALLINEN KYSYMYS E-1367/00 esittäjä(t): Cristiana Muscardini (UEN) komissiolle (4. toukokuuta 2000) Aihe: Cam-Albanian selonteko Kosovon humanitaarisesta avusta Cam-Albania (Custom assistance mission) lähetti 1. maaliskuuta 2000 komission PO XXI:lle (verotusta ja tulliliittoa koskevat asiat) yksityiskohtaisen selonteon Kosovoon sodan aikana viime vuonna Albanian kautta toimitetusta humanitaarisesta avusta. Selonteossa kiinnitettiin huomiota kahdentyyppisiin petoksiin: toimituksiin, joiden väitettiin olevan humanitaarista apua, mutta jotka eivät kuitenkaan olleet sitä, ja varsinaiseen humanitaariseen apuun, jota ei tullauksen jälkeen käytettykään alkuperäiseen tarkoitukseensa, vaan se jaettiin ja myytiin pimeästi. Kummassakin tapauksessa oli kyse salakuljetukseen liittyvistä rikoksista. Italialaisessa viikkolehdessä Panoramassa julkaistujen uutisten mukaan vähintään 40 % Albaniassa maaliskuun ja kesän 1999 välillä toimineista valtioista riippumattomista humanitaarisista järjestöistä, jotka lueteltiin kyseisessä lehdessä, syyllistyi vakaviin rikkomuksiin. Rikollisjärjestöt olivat esimerkiksi perustaneet valejärjestöjä avun pimeää myyntiä varten. 1. Tunteeko komissio tämän selonteon? 2. Mikä on komission näkemys asiasta? 3. Onko komissio ryhtynyt toimenpiteisiin selvittääkseen, ketkä ovat vastuussa tilanteesta? 4. Mihin toimiin komissio aikoo ryhtyä, jotta tällaisia petoksia ei enää pääsisi tapahtumaan toimitettaessa apua Kosovoon tai muille kriisialueille? Frederik Bolkesteinin komission puolesta antama vastaus (6. heinäkuuta 2000) 1. Komissio tuntee kysymyksessä tarkoitetun selonteon, jonka on laatinut Albanian tulliviranomaisten ja Albanian tulliyhteistyöryhmän CAM-A:n asiantuntijan muodostama yhteinen työryhmä. Yhteinen työryhmä perustettiin Albanian valtionvarainministerin pyynnöstä laatimaan edellä mainittu selonteko. Selonteko toimitettiin Albanian tullin pääjohtajalle Agolle 29. helmikuuta 2000. Komissio on saanut selonteon tiedoksi. Myös Euroopan petostentorjuntavirasto OLAF tuntee selonteon. 2. Selonteossa kerrotaan vaikeuksista, joita Albanian viranomaisilla oli Kosovon kriisin aikaisten humanitaaristen apulähetysten liikkumisen valvonnassa vuonna 1999. Kriisi lisäsi tuntuvasti Albaniaan saapuvien apulähetysten ja ihmisten määrää. Osa avusta oli suunnattu Kosovoon. Selonteosta ilmenee, että 29 kansalaisjärjestöä ei ole täysin noudattanut menettelyjä, jotka koskivat humanitaarisena apuna tullitta toimitettavia tavaralähetyksiä. 3. Albanian viranomaisten asiana on ryhtyä tarpeellisiin toimiin laiminlyöntien torjumiseksi. Jotkut tapauksista ovat ilmeisen petosluontoisia ja vaativat tutkintaa. Komissio kuitenkin ymmärtää tehtävän olleen vaikea albanialaisille, joilla oli omiakin ongelmia, ja on valmis auttamaan Albanian tulliviranomaisia yhteisön rahoittaman CAM-A-ohjelman kautta. Ohjelman yleistavoitteena on auttaa Albanian viranomaisia kehittämään maahan nykyaikainen ja toimiva tullilaitos. Selonteon tarkoituksena oli tehdä Albanian viranomaiset tietoisiksi avun toimittamisen aikaisista tapahtumista ja antaa suosituksia korjaustoimiksi, joihin on tarpeen ryhtyä menettelyissä ilmenneiden puutteiden poistamiseksi. CAM-A:n asiantuntijat ilmoittivat komissiolle toukokuussa 2000 Albanian viranomaisten toteuttavan suositettuja muutoksia. Komissio tutkii myöhemmin meneillään olevien selvitysten tulosten perusteella, onko syytä päätelmiin. 4. Yksi komission kriisialueille toimittaman teknisen avun tavoitteista on kertoa paikallisille viranomaisille tavoista, joilla voidaan estää humanitaaristen apulähetysten ja humanitaariselle avulle myönnetyn erikoistullikohtelun väärinkäytökset. Kosovon tulliyhteistyöryhmä CAM-K avustaa YK:n Kosovon väliaikaishallinnon alaisuudessa toimivaa tullia kehittämään hallinto- ja valvontamenettelyjä (mm. erityisiä lomakkeita) kansainvälisten ja hallinnollisten rajojen kautta saapuvia apulähetyksiä varten. Bosnian ja Hertsegovinan osalta voidaan todeta, että tulli- ja veroasioista vastaava virasto CAFAO on kehottanut SFOR-joukkoja tarkistamaan alueelle osoitettujen apulähetysten nykyisiä valvontamenettelyjä.